Page:Ludus Coventriae (1841).djvu/25

 He doth forsake here with hert ful felle, Out of countré he gynnyth to fle, He nevyr more thenkyth with here to dwelle, And than oure lady ryth sore wepyth she. An angelle seyd hym ryf, "God is with thi wyff sertayn, Therfore, Joseph, turne hom agayn." Than is Joseph in herte ful fayn, And goth ageyn onto his wyff.

Primus vexillator.

The xiiij.^{te} pagent, I sey ȝow be-dene, Xal be of Joseph and mylde Mary, How they were sclawndryd with trey and tene, And to here purgacion thei must hem hy.

Secundus vexillator.

In the xv. pagent shewe we xal, How Joseph went withoute varyauns, ffor mydwyvys to helpe oure lady at alle, Of childe that she had delyverauns.

Tertius vexillator.

In the xvj. pagent Cryst xal be born, Of that joy aungelys xul synge, And telle the shepherdys in that morn The blysseful byrth of that kyng. The shepherdys xal come hym befforn, With reverens and with worchepyng, ffor he xal savyn that was forlorn, And graunt us lyff evyr more lestyng, I-wys. This gle in grythe Is mater of myrthe, Now Crystys byrthe, Bryng us to his blys!